Usporedno-raščlambeni tip eseja

**Literatura:**

Davor Piskač, *Kako napisati esej na državnoj maturi*, 2011.

Marina Čubrić, *Školski esej na državnoj maturi,* Hrvatski jezik br. 1, 2014.

<http://www.ncvvo.hr/drzavnamatura/web/public/home>

<http://sikavica.joler.eu/drzavna-matura/eseji/upute-za-pisanje-eseja>

*Hrvatski pravopis*, Institut za hrvatski jezik i jezikoslovlje, 2013.

Osnovna pravila o oblikovanju školskog eseja vrijede za sva tri tipa eseja. Svaki tip eseja ima i svoje posebnosti.

**Obilježja usporedno-raspravljačkog tipa eseja**

Smisao je **raščlambe** ili **analize** uočiti kako dijelovi funkcioniraju u cjelini i obrnuto.

Od učenika se očekuje da **usporede** polazne tekstove.

U ovom tipu eseja ponuđena su **najmanje dva teksta** koja povezuje neko obilježje:

**- tema**

**- problem**

**- glavni motiv**

**- književna vrsta**

**- stilska epoha i sl.**

USPOREDBA OBILJEŽJA

Razmislite koje obilježje ili više njih povezuje romane *Otac Goriot* i *U registraturi*, komediju *Dundo Maroje* i roman *Otac Goriot*, Baudelaireovu pjesmu *Suglasja* i Matoševu *Srodnost*?

USPOREDBA ISPITNIH DJELA

Koja biste djela s popisa ispitnih djela za ovogodišnju maturu mogli usporediti na temelju sličnih obilježja (npr. tema, problem...)?

NAČIN USPOREDBE

U smjernicama za pisanje školskog eseja navedeni su elementi prema kojima ćete tekstove usporediti.

Od učenika se zahtijeva da tekstove usporede **prema sličnosti** (to je **tema eseja**). **Uočavanje razlika** također je dio usporedbe.

Npr. ponuđeni tekstovi mogu imati istu temu (položaj pjesnika/umjetnika u *Albatrosu* i *Pjesnicima*), a različit je pristup temi i autori pripadaju različitim književnim razdobljima (Baudelaire i Šimić).

Ako ste razmislili o usporedbi romana *Otac Goriot* i *Posljednji Stipančići*, prvo ste uočili sličnosti (realistička obilježja, problem odnosa roditelja i djece...). Dalje se prisjećate da je odnos oca prema djetetu/djeci u jednom i drugom romanu različit: Goriot prelazi granice dostojanstva želeći ugoditi kćerima, one ga odbacuju (što je zapravo rezultat odgoja jer nisu naučile cijeniti ni oca ni druge ljude, postale su nezrele i nezahvalne žene), Ante Stipančić zanemaruje kćer, a sinu se posvećuje potičući isključivo njegov intelektualni razvoj (zapravo je i prema njemu emocionalno nedostupan), neravnopravan je položaj muških i ženskih članova obitelji, kasniji Jurjevi postupci zapravo su rezultat (posljedica) Antina odgoja...

**PRIMJER**

**Usporedna raščlamba tekstova: *Srodnost* i *Suglasja***

|  |
| --- |
| **Antun Gustav Matoš, *Srodnost***Đurđic, sitan cvjetić, skroman, tih i fin,Dršće, strepi i zebe kao da je zima.Zvoni bijele psalme snježnim zvončićimaPotajno kraj vrbe, gdje je stari mlin.Pramaljeća blagog ovaj rosni sinNajdraži je nama među cvjetovima;Boju i svježi miris snijega i mlijeka ima,Nevin, bijel i čist ko čedo, suza i krin. Višega života otkud slutnja ta, Što je kao glazba budi miris cvijeća?Gdje je tajna duše, koju đurđic zna?Iz đurđica diše naša tiha sreća:Miris tvoga bića, moja Ljubavi, Slavi dobni đurđic, cvjetić ubavi.  |

|  |
| --- |
| **Charles Baudelaire, *Suglasja***Sva priroda hram je, gdje stupovi živiNejasne nam umu riječi zborit vole, Put čovjeka vodi kroz same simbole, Što motre ga prisno, a duh im se divi. Kao što dugi, daleki odzvuciU sklad dubok, taman stapaju i spoje, - Sklad prostran ko noć i ko svjetlost što jeSlivaju se boje, mirisi i zvuci. Mirisi su jedni ko put dječja svježi, Ko polja zeleni, slatki ko oboe, A drugi pak bujni, razbludni i teži, Po širenju slični svem, što beskrajno je: Tamjan, mošus, ambra opojstvom se jave,Ushite nam duha i ćutila slave.  Preveo Ante Jurević |

**Smjernice za pisanje školskog eseja**

Odredite jesu li Matoš i Baudelaire bili suvremenici.

Odredite utjecaje među pjesnicima.

Odredite pjesničku formu kojom su napisane obje pjesme.

Matoš i Baudelaire pripadaju istom stilskom pravcu zbog toga što koriste pjesničke simbole na nov način. Koji je to stilski pravac?

Koja je razlika u uporabi simbola između ta dva pjesnika s obzirom na predložene pjesme?

Koji je ključni motiv Matoševe pjesme?

Odredite što je u Baudelaireovoj pjesmi ključni motiv.

U modernističkom pjesnisništvu često se spajaju riječi koje pripadaju različitim osjetilnim poljima. O kojem je postupku riječ? Pokažite ga na primjeru.

Postiže li modernističko pjesništvo Matoša i Baudelairea unutrašnji i vanjski sklad pjesme? Zaključite na temelju ponuđenih pjesama.

Može li se govoriti o pjesničkoj srodnosti Baudelairea i Matoša?

**Pristup tekstovima i smjernicama**

**1. Pozorno pročitajte tekstove i smjernice. Preoblikujte rečenicu ako je to potrebno za bolje razumijevanje smjernice.**

**2. Odredite ključnu riječ (ili ključne riječi) u svakoj smjernici. To će vam pomoći usredotočiti se na bitno.**

**3.** **Napišite odgovore u obliku natuknica na ono što se traži u smjernicama.**

U primjeru je deset smjernica. Napišite sve odgovore koje znate.

Nekoliko natuknica na temelju zadanih smjernica: utjecaj Baudelairea na Matoša (Matošev boravak u Parizu), oblik soneta (ljepota forme – esteticizam), simbolizam, sinestezija, primjer sinestezije, motiv sklada, naslovi pjesama...

**4. Odredite temu eseja.**

Tema proizlazi iz smjernica. **Tema usporedno-raščlambenog eseja uvijek se odnosi na obilježja koja povezuju ponuđene tekstove.**

Pročitajte svoje natuknice. Što mislite, koja je obilježja najvažnije izdvojiti kad uspoređujete ponuđene pjesme? Npr. esteticizam, simbolizam, formu soneta?

**5. Izradite plan pisanja eseja**

U ovim smjernicama traži se primjer sinestezije, dakle, već je zadano na što se treba odnositi jedan citat (od najmanje tri citata koja treba sadržavati svaki školski esej). Razmislite koji ćete primjer sinestezije iz oba teksta izdvojiti.

Odredite redoslijed odgovaranja na smjernice (natuknice označite brojevima).

Obratite pozornost da sadržaj bude smisleno povezan

Odredite što ćete navesti (citat mora biti važan za obradu teme), što ćete parafrazirati.

Pripremite se za pisanje koncepta (u pisanju koncepta ostavite razmak između redaka radi mogućnosti prepravljanja).

**Pristup**

**NEKOLIKO IZAZOVA:**

- Usporedba tekstova podrazumijeva i znanje činjenica o više tekstova (u interpretativnom tipu eseja jedan je tekst) i dovođenje činjenica u vezu.

Dakle, ponuđene tekstove potrebno je smjestiti u kontekst pojedinog romana, pokazati razumijevanje romana i znanje činjenica.

Zatim uspoređujete teme i ideje.

- U uvodnom dijelu ovog tipa eseja potrebno je **smjestiti u kontekst smjestiti oba teksta** (ili više njih) i naznačiti temu koja proizlazi iz smjernica (**tema se odnosi na sličnost među tekstovima**).

- Budući da ono što se uspoređuje proizlazi iz dvaju ili više tekstova, u oblikovanju eseja **teže je postići smislenu i logičku povezanost**. Tekst eseja nikako ne smije djelovati kao npr.„red jednog teksta, red drugog teksta“.

**PRISTUP IZAZOVIMA:**

- Potrebno je **usredotočiti se na usporedbu onih elemenata koji se traže u smjernicama**.

- Uvijek treba uspoređivati po grupama. Ako, primjerice, uspoređujete temu, prvo dovršite tu usporedbu, a kasnije se usredotočite na usporedbu drugog elementa, npr. ideje djela.

- Obratite pozornost na **uspostavljanje veza među zadanim tekstovima** i na razini oblikovanja teksta (npr. složene rečenice, tekstni konektori).

Da bi se postigla smislena povezanost, potrebno je izbjeći prekomjerno pisanje o samo jednom ponuđenom tekstu. Ako pišete npr. o odnosu Goriota i kćeri, odmah to dovedite u vezu s odnosima u obitelji Stipančić.

**Cilj ovog tipa eseja je usporedba, i na razini cjeline (usporedba djela iz kojih su ponuđeni tekstovi )i na razini dijelova tekstova/djela koje raščlanjujete.**

Uočite navedeno na primjerima rečenica u usporednoj raščlambi *Suglasja* i *Srodnosti*:

- U **oba soneta** sažeti su svi **elementi simbolizma**: jedinstvo duhovnog i materijalnog svijeta.

 **Uočite sličnosti na temelju kojih se uspoređuje**: oblik soneta, simbolizam.

- Dok Baudelaire prikazuje..., Matoš izražava... (zavisnosložena rečenica)

Matoš, **za razliku od** Baudelairea, simbole ne imenuje doslovno, nego... (uočavate **razlike u sličnosti**)

- Matoš je stvarao pod Baudelaireovim utjecajem. **Dakle**, može se govoriti o njihovoj pjesničkoj srodnosti.

Uočite: tekstni konektor uspostavlja vezu među rečenicama: druga rečenica proizlazi iz prve, rezultat je smislena povezanost.

**Uvod u usporedno-raščlambenom tipu eseja**

Pročitajte **uvodni odlomak** eseja (prema D. Piskaču, v. literaturu):

 Charles Baudelaire i Antun Gustav Matoš nisu bili suvremenici. Baudelaire je preminuo 1867., a Matoš je rođen 1873., ali među njima postoje mnoge sličnosti. Obojica pripadaju modernizmu, Baudelaire francuskom, a Matoš hrvatskom, odnosno pripadaju modernističkoj fazi esteticizma, stoga je jasno da je Matoš stvarao pod Baudelairovim utjecajem. Ta zajednička pripadnost može objasniti zašto su oba pjesnika razvila srodne poglede na umjetnost i stil. Dakle, može se govoriti o njihovoj pjesničkoj srodnosti koju simbolizira naslov i sadržaj Baudelaireova soneta *Suglasja* i Matoševa soneta *Srodnost*.

UOČITE:

**1. tekstovi su smješteni u kontekst:** pripadnost razdoblju i nacionalnoj književnosti, smjer utjecaja

**2. navedena je tema (postavljena je teza eseja koja će se razrađivati u sljedećem dijelu eseja)**: zajednička pripadnost modernizmu, esteticizam, najavljene su sličnosti (pjesnička srodnost) koje će se dokazati na tekstovima (navedena sličnost u naslovima pjesama).

VAŽNO: U svakoj rečenici autori tekstova i tekstovi **dovode se u vezu** (usporedba).

 Obratite pozornost na podcrtane riječi u odlomku koje se odnose na **usporedbe**.

**Razrada u usporedno-raščlambenom tipu eseja**

Pročitajte **prvi razradbeni odlomak**:

 U oba soneta sažeti su svi elementi simbolizma: jedinstvo duhovnog i materijalnog svijeta. Tajne veze, suglasja i srodnosti postoje između ta dva svijeta i očituju se preko simbola. Baudelaire u sonetu doslovno kaže: „Put čovjeka vodi kroz same simbole“ te potom navodi zvukove, mirise i boje kao nositelje simbolističkog ugođaja. Matoš, za razliku od Baudelairea, simbole ne imenuje doslovno, nego rabi motiv cvijeta đurđice kao simbol sklada u materijalnom, tjelesnom, ali i duhovnom svijetu.

UOČITE:

U razradi se dokazuje teza iz uvoda, argumentira se (prvi citat), tumači.

Prepoznata su **zajednička obilježja tekstova:** oblik soneta, simbolizam, simboli, sklad duhovnog i materijalnog (podcrtane su ključne riječi).

**Uspoređuju se i „različitosti u sličnostima“:** Baudelaire doslovno imenuje simbole (iznosi ideju da su oko nas simboli čije značenje treba naslutiti), a Matoš ih ne imenuje, nego motiv đurđice u pjesmi prerasta u simbol.

Pročitajte **drugi razradbeni odlomak**:

 Takav je opis cvijeta u skladu s Matoševim načinom razmišljanja. Za njega je durđic simbol ideje, zemaljski, stvarni oblik više ljepote, inkarnacija Ljubavi. Slika cvijeta je bijela, čista, jednostavna i predstavlja duhovnu čistoću. Dakle, vanjska je slika đurđica obogaćena unutarnjim slikama i detaljima i ne može se odvajati od cjeline, a upravo takvi detalji pokreću stvaranje osjećaja sklada unutrašnjeg i vanjskog izraza života.

UOČITE:

Ovaj odlomak **odnosi se samo na *Srodnost***. Na kraju prethodnog odlomka najavljeno je da cvijet đurđice simbol, a to je obrazloženo u ovom odlomku.

Da bi se neko obilježje protumačilo, ponekad je potrebno posvetiti se nešto dulje jednom tekstu. Vidjet ćete da se već u sljedećoj rečenici ovo tumačenje simbola u *Srodnosti* **dovodi u vezu** sa *Suglasjima*.

Obratite pozornost na **smislenu i logičku povezanost ovog odlomka s prethodnim i onim koji slijedi**.

**Treći razradbeni odlomak:**

 Upravo je **sklad ključni motiv** za Baudelairea. Sklad je vidljiv u slaganju zvukova, mirisa i boja (...)

UOČITE:

Odlomak je u odnosu s prethodnim i u njemu se tumači ključni motiv u *Suglasjima* (zadatak iz smjernica).

Slijede ostali razradbeni odlomci.

**Zaključak** **u usporedno-raščlambenom tipu eseja**

- U zaključku školskog eseja ukratko se navodi ono do čeka ste došli u razradi.

- Potvrđuje se teza postavljena u uvodu.

- Izražavate svoj stav, donosite sud.

U ovom eseju potrebno je iznijeti svoje mišljenje o onome što se se traži u posljednjoj smjernici: Jesu li Baudelaire i Matoš pjesnički srodnici?

**Zaključni odlomak**:

 Na kraju se može zaključiti da između Baudelairea i Matoša postoje sličnosti u čulnosti pjesničkog izričaja. Te su sličnosti izražene na više načina, ali su najjasnije vidljive u uporabi pjesničkih simbola i uporabi sinestezije kao jednog od posebnih postupaka oblikovanja pjesme. Premda nisu suvremenici, možemo zaključiti da među njima vlada pravi pjesnički sklad, barem tako možemo zaključiti na temelju analiziranih soneta. Kad bismo analizirali još neke njihove pjesme, taj bismo sklad sasvim sigurno mogli dodatno dokazati.

Uočite na koji je način zaključak povezan s uvodom.